Ας πούμε τα πράγματα με το όνομά τους: στα Εξάρχεια το πρόβλημα είναι η πρέζα όχι οι καταλήψεις όπως το ΒΟΞ, ούτε οι χώροι που μένουν πρόσφυγες.

Η μετακίνηση προς την περιοχή πρεζεμπόρων και όλης της σχετικής δραστηριότητας είναι το πρόβλημα για τους κατοίκους.

Γιατί η πρέζα και παραβατικότητα φέρνει μαζί της και συμμορίες και επιθέσεις στους κατοίκους.

Όποιος γνωρίζει την περιοχή, τα ξέρει καλά αυτά.

Η γειτονιά δεν έχει πρόβλημα ούτε με τις καταλήψεις ούτε με τους πρόσφυγες.

Αφήστε που ορισμένες καταλήψεις, όπως αυτή στο ΒΟΞ, όταν χρειάστηκε τα έβαλαν και με τους πρεζέμπορες.

Γι’ αυτό το λόγο και είναι λανθασμένη και επικίνδυνη η τακτική που δείχνει να έχει διαλέξει η κυβέρνηση για τα Εξάρχεια.

Γιατί αυτοί που τη χαράσσουν δεν θέλουν να ασχοληθούν με το πρόβλημα αλλά να «πουλήσουν» την εικόνα ότι χτυπιέται η «ανομία».

Μόνο που με τα ΜΑΤ δεν χτυπιέται η ανομία. Η ελευθερία χτυπιέται.

Και επιπλέον με τα ΜΑΤ γκετοποιείται η περιοχή.

Γιατί ποιος θα πάει σε μια γειτονιά όπου π.χ. κάθε βράδυ, επειδή βάζουν μια διμοιρία σχεδόν πάνω στην πλατεία, θα γίνουν μπάχαλα και θα πέσουν δακρυγόνα;

Καταλαβαίνω ότι διάφοροι στην κυβέρνηση δεν γουστάρουν ιδεολογικά τις καταλήψεις.

Τους ενοχλεί ο λόγος που βγάζουν, η αισθητική που προβάλλουν, μπορεί και να πιστεύουν ότι είναι λάθος να πιστεύουν κάποιοι νέοι ότι έτσι κάνουν την επανάστασή τους.

Όμως, τι να κάνουμε έχουν και αυτοί το δικαίωμα να διαλέγουν ιδεολογία. Το προστατεύει και το Σύνταγμα.

Σε κάθε περίπτωση στην κυβέρνηση πρέπει ως προς το συγκεκριμένο ζήτημα να αλλάξουν ρότα.

Γιατί σε μια ευρωπαϊκή χώρα δεν στέλνεις τα ΜΑΤ, επειδή σε ενοχλεί η αισθητική και η ιδεολογία μιας γειτονιάς.

Αυτά τα έκανε ο Ερντογάν και το 2013 προκάλεσε μια λαϊκή εξέγερση επειδή έστειλε τα τούρκικα ΜΑΤ να «εκκαθαρίσουν» ένα πάρκο στην Κωνσταντινούπολη.

Όμως, από όσο θυμάμαι, η κυβέρνηση αυτή δεν έχει πρότυπο τον Ερντογάν.

Θέλουν να κάνουν κάτι πραγματικά για τα Εξάρχεια;

Να στείλουν τη Δίωξη Ναρκωτικών να διώξουν τους πρεζέμπορες.

Οι άνθρωποι της Δίωξης ούτε με στολές πάνε, ούτε με διμοιρίες, ούτε με κάμερες.

Έχουν καταγράψει τους πρεζέμπορες, γνωρίζουν τα κυκλώματά τους, ξέρουν να δρουν μυστικά και χωρίς θόρυβο και μπορούν έναν-έναν να τους μαζέψουν και να διαλύσουν τα κυκλώματα διακίνησης πρέζας στη γειτονιά.

Και τότε όντως η κυβέρνηση θα έχει κάνει κάτι.